b'\n_START_ARTICLE_\nRobottiauto\n_START_PARAGRAPH_\nAutomatisoitu auto, usein my\xc3\xb6s itseohjautuva auto tai robottiauto, on auto, joka on kokonaan tietokoneen ohjaama ja pystyy ymp\xc3\xa4rist\xc3\xb6\xc3\xa4\xc3\xa4n havainnoimalla ajamaan ja navigoimaan itsen\xc3\xa4isesti._NEWLINE_Tietokone tekee ajoneuvon ohjaamisen vaatimat p\xc3\xa4\xc3\xa4t\xc3\xb6kset antureilla ker\xc3\xa4tt\xc3\xa4v\xc3\xa4n tiedon avulla. Antureina k\xc3\xa4ytet\xc3\xa4\xc3\xa4n mm. kameroita, kiihtyvyysantureita, mikrofoneja ja lidar-sensoreita, joiden avulla auto havaitsee muut tiell\xc3\xa4liikkujat ja osaa tarvittaessa reagoida my\xc3\xb6s yll\xc3\xa4tt\xc3\xa4viin tilanteisiin. Lis\xc3\xa4ksi tietokone k\xc3\xa4ytt\xc3\xa4\xc3\xa4 paikannusj\xc3\xa4rjestelm\xc3\xa4\xc3\xa4 (GPS) ja 3D-mallia, jossa on auton navigointiin tarvittava reaaliaikainen maantieteellinen data._NEWLINE_Robottiautolla tarkoitetaan viisitasoisessa luokituksessa tason 5 autoa, jolla tarkoitetaan t\xc3\xa4ysin autonomiseen liikkumiseen kykenev\xc3\xa4\xc3\xa4 ajoneuvoa._NEWLINE_Robottiautojen hy\xc3\xb6tyin\xc3\xa4 on s\xc3\xa4\xc3\xa4st\xc3\xa4\xc3\xa4 ammattiliikenteen kuljetuskustannuksista korvaamalla kuljettaja ja saada ajoneuvo ymp\xc3\xa4rivuorokautiseen ajoon. Robottiautojen avulla on mahdollista v\xc3\xa4hent\xc3\xa4\xc3\xa4 liikenneonnettomuuksia, jotka johtuvat ihmisen ajovirheest\xc3\xa4 tai muusta inhimillisest\xc3\xa4. Robottiautot saattavat v\xc3\xa4hent\xc3\xa4\xc3\xa4 liikenteen polttoaineenkulutusta ja hiilidioksidip\xc3\xa4\xc3\xa4st\xc3\xb6j\xc3\xa4. My\xc3\xb6s vanhukset, lapset ja vammaiset pystyv\xc3\xa4t k\xc3\xa4ytt\xc3\xa4m\xc3\xa4\xc3\xa4n robottiautoja.\n_START_SECTION_\nYleist\xc3\xa4\n_START_PARAGRAPH_\nAutonomisten autojen potentiaalisina hy\xc3\xb6tyin\xc3\xa4 listataan usein v\xc3\xa4hentyneet infrastruktuuri- ja kuljetuskustannukset sek\xc3\xa4 parempi turvallisuus ja liikennerikkomusten v\xc3\xa4hentyminen. Saavutettavista hy\xc3\xb6dyist\xc3\xa4 huolimatta autonomisiin ajoneuvoihin liittyy useita haasteita esimerkiksi teknologian, lains\xc3\xa4\xc3\xa4d\xc3\xa4nn\xc3\xb6n, turvallisuuden ja yksityisyyden suojan osalta. Robottiautojen ei tarvitse olla t\xc3\xa4ydellisi\xc3\xa4 auton ohjaamisessa, vaan riitt\xc3\xa4\xc3\xa4 ett\xc3\xa4 kyet\xc3\xa4\xc3\xa4n ihmist\xc3\xa4 parempaan suoritukseen. Esimerkiksi Yhdysvalloissa vuonna 2017 kuoli yli 40\xc2\xa0000 ihmist\xc3\xa4 liikenneonnettomuuksissa ihmisten ohjaamina._NEWLINE_Robottiauton \xc3\xa4lyst\xc3\xa4 huolehtii supertietokonetta vastaava laskentateho. Kehityksess\xc3\xa4 aluksi k\xc3\xa4ytettiin tavallisia suorittimia (CPU), mutta pian huomattiin n\xc3\xa4yt\xc3\xb6nohjainten eli erillisten grafiikkapiirien (GPU) laskentatehon soveltuvan paremmin robottiautojen tarpeisiin. Esimerkiksi n\xc3\xa4yt\xc3\xb6nohjainvalmistajana tunnettu Nvidia kehitt\xc3\xa4\xc3\xa4 laskentapiirej\xc3\xa4 robottiautojen supertietokoneiksi._NEWLINE_Pegasus-piiri kykenee 320 triljoonaan laskuoperaatioon sekunnissa, mik\xc3\xa4 mahdollistaa tason viisi autonomisen ajamisen. Piiri\xc3\xa4 aletaan toimittaa autonvalmistajille vuonna 2018._NEWLINE_Robottiautojen kehityksess\xc3\xa4 pitk\xc3\xa4ll\xc3\xa4 ovat Googlen emoyhti\xc3\xb6n Alphabetin omistama Waymo, s\xc3\xa4hk\xc3\xb6autojen valmistaja Tesla, General Motors, Lyft ja Uberille autoja toimittva Volvo._NEWLINE_Kaikki robottiautot eiv\xc3\xa4t ole s\xc3\xa4hk\xc3\xb6autoja. Autonvalmistaja Fordin mukaan robottiautoja on j\xc3\xa4rkev\xc3\xa4mp\xc3\xa4\xc3\xa4 rakentaa hybridiautoista kuin s\xc3\xa4hk\xc3\xb6autoista. T\xc3\xa4m\xc3\xa4 liittyy siihen, ett\xc3\xa4 hybridiauto ei ole poissa liikenteest\xc3\xa4 s\xc3\xa4hk\xc3\xb6auton latausaikojen verran. Hybridiautoa pystyt\xc3\xa4\xc3\xa4n pit\xc3\xa4m\xc3\xa4\xc3\xa4n ajossa 20 tuntia vuorokaudessa. Hybridiauto ei my\xc3\xb6sk\xc3\xa4\xc3\xa4n k\xc3\xa4rsi s\xc3\xa4hk\xc3\xb6auton tavoin kylm\xc3\xa4st\xc3\xa4 s\xc3\xa4\xc3\xa4st\xc3\xa4, joka lyhent\xc3\xa4\xc3\xa4 s\xc3\xa4hk\xc3\xb6auton ajomatkaa. Toinen syy siihen miksi robottiautoja rakennetaan hybridiautoista on se, ett\xc3\xa4 autonomiseen ajoon tarvittava tekninen j\xc3\xa4rjestelm\xc3\xa4 kuluttaa runsaasti s\xc3\xa4hk\xc3\xb6\xc3\xa4, 2\xe2\x80\x934 kilowattituntia, mik\xc3\xa4 vastaa 50\xe2\x80\x93100 kannettavan tietokoneen s\xc3\xa4hk\xc3\xb6nkulutusta. T\xc3\xa4m\xc3\xa4 rasite heikent\xc3\xa4\xc3\xa4 s\xc3\xa4hk\xc3\xb6auton akunkestoa.\n_START_SECTION_\nHistoria\n_START_PARAGRAPH_\nTestiradoilla itseohjautuvia autoja on esitelty jo 1960-luvulla, jolloin Englannin Berkshiressa demonstroitiin tekniikkaa k\xc3\xa4ytt\xc3\xa4en muun muassa hydraulisesti kontrolloitavaa Citro\xc3\xabn DS autoa. Testiradan tiehen oli upotettu kaapeli, jonka auton edess\xc3\xa4 ja takana olevat sensorit pystyiv\xc3\xa4t havaitsemaan. Auto kulki luotettavasti l\xc3\xa4hes 130 km/h nopeudella my\xc3\xb6s lumisella ja j\xc3\xa4isell\xc3\xa4 kelill\xc3\xa4. Automaattinen ohjaus todettiin testeiss\xc3\xa4 ihmiskuskia tarkemmaksi. Tekniikassa oli ongelmansa, sill\xc3\xa4 autoa ei saatu esimerkiksi vaihtamaan kaistaa._NEWLINE_1980-luvulla itseohjautuvat autot osasivat jo liikkua normaaleilla teill\xc3\xa4. Esimerkiksi Saksassa Ernst Dickmannsin tutkimusrym\xc3\xa4 rakensi auton, joka pystyi kulkemaan 96 km/h nopeudella, kun tiell\xc3\xa4 ei ollut muuta liikennett\xc3\xa4. 1990-luvun loppupuolella tekniikka kehittyi useissa tutkimusprojekteissa tasolle, jolla itseohjautuvilla autoilla voitiin ajaa moottoriteill\xc3\xa4 muun liikenteen seassa ilman ihmisen apua._NEWLINE_Autonomisia ajoneuvoja olivat my\xc3\xb6s vuonna 2004 Marsiin laskeutuneet m\xc3\xb6nkij\xc3\xa4luotaimet Spirit ja Opportunity, jotka kulkivat osan matkastaan Mars-planeetan pinnalla automaattisesti ja osan osittain kauko-ohjatusti.\n_START_SECTION_\nNykytilanne ja tulevaisuuden n\xc3\xa4kym\xc3\xa4t\n_START_PARAGRAPH_\nUseilla suurilla valmistajilla on itseohjautuvia autoja testi- ja kehitysvaiheissa._NEWLINE_Monet yritykset, kuten General Motors, Volkswagen, Audi, BMW, Volvo ja Google, ovat alkaneet testata autonomisia autoja. Osa testeist\xc3\xa4 on tapahtunut yleisill\xc3\xa4 teill\xc3\xa4 ihmisen valvonnassa siten, ett\xc3\xa4 auton matkustajalla on ollut mahdollisuus puuttua auton toimintaan. Autonomisia autoja kehitt\xc3\xa4vist\xc3\xa4 yhti\xc3\xb6ist\xc3\xa4 vain osa on sellaisia autoyhti\xc3\xb6it\xc3\xa4, jotka t\xc3\xa4ht\xc3\xa4\xc3\xa4v\xc3\xa4t alun perinkin autonomisiksi tehtyjen autojen suunnitteluun. Ainakin yksi yhti\xc3\xb6 t\xc3\xa4ht\xc3\xa4\xc3\xa4 autonomisuuden j\xc3\xa4lkiasentamiseen olemassa oleviin automalleihin.\n_START_SECTION_\nSuomessa\n_START_PARAGRAPH_\nLiikenne- ja viestint\xc3\xa4ministeri\xc3\xb6n aloitti vuonna 2013 tieliikennelain kokonaisuudistuksen valmistelun, jonka tarkoituksena oli mahdollistaa ilman kuljettajaa liikkuvat robottiautot rajatulla alueella ja aikanaan yleisess\xc3\xa4 tieliikenteess\xc3\xa4. T\xc3\xa4ss\xc3\xa4 yhteydess\xc3\xa4 huomattiin, ett\xc3\xa4 laki vahingossa jo salli robottiautot, koska ajoneuvon m\xc3\xa4\xc3\xa4ritelm\xc3\xa4st\xc3\xa4 puuttuu sana kuljettaja. Vantaan asuntomessuilla kes\xc3\xa4ll\xc3\xa4 2015 vieraat kulkivat pienten automaattibussien kyydiss\xc3\xa4. Helsingiss\xc3\xa4 robottibusseja on kokeiltu vuonna 2018 Kivikossa ja vuonna 2019 Kalasatamassa linjalla 26R._NEWLINE_Sovelto-yrityksen k\xc3\xa4ynnist\xc3\xa4m\xc3\xa4n Suomi 2.0 -ohjelman osana useiden suurien kaupunkien, Sitran sek\xc3\xa4 liikenne- ja viestint\xc3\xa4ministeri\xc3\xb6n asiantuntijoiden johdolla pyrit\xc3\xa4\xc3\xa4n edist\xc3\xa4m\xc3\xa4\xc3\xa4n henkil\xc3\xb6- ja tavaraliikenteen siirtymist\xc3\xa4 robottien ohjaukseen ja kaksinkertaistamaan henkil\xc3\xb6ty\xc3\xb6n keskim\xc3\xa4\xc3\xa4r\xc3\xa4inen tuottavuus Suomessa vuoteen 2030 menness\xc3\xa4. Mahdollisiksi s\xc3\xa4\xc3\xa4st\xc3\xb6iksi arvioidaan jopa 10 miljardia euroa vuoteen 2030 menness\xc3\xa4. _NEWLINE_Eduskunnan tulevaisuusvaliokunta arvioi itseohjautuvien autojen tulevan sarjatuotantoon vuosien 2018\xe2\x80\x932020 v\xc3\xa4lill\xc3\xa4. Henkil\xc3\xb6autojen automatisoituminen Suomessa toisi kyseisen tutkimuksen mukaan arviolta 10\xe2\x80\x9320 miljardin euron s\xc3\xa4\xc3\xa4st\xc3\xb6t vuodessa. My\xc3\xb6s tavaraliikenteen automatisoinnilla saavutettaisiin merkitt\xc3\xa4vi\xc3\xa4 s\xc3\xa4\xc3\xa4st\xc3\xb6j\xc3\xa4, sill\xc3\xa4 kymmenien tuhansien henkil\xc3\xb6ty\xc3\xb6vuosien v\xc3\xa4hennys ja kansalaisten arjessa s\xc3\xa4\xc3\xa4st\xc3\xa4m\xc3\xa4 aika nousisi helposti sataan miljoonaan tuntiin. Muutos tulee olemaan suuri my\xc3\xb6s kotitalouksien rahank\xc3\xa4yt\xc3\xb6ss\xc3\xa4, sill\xc3\xa4 suuri osa suomalaisten kansallisvarallisuudesta on kiinni autoissa. Pelk\xc3\xa4st\xc3\xa4\xc3\xa4n henkil\xc3\xb6autokannan kustannus on joka vuosi 20 miljardia euroa._NEWLINE_Merkitt\xc3\xa4v\xc3\xa4 yhteiskunnallinen keskustelu ja eduskunnan aloitteellisuus robottiautojen hy\xc3\xb6dynt\xc3\xa4misess\xc3\xa4 ovat kuitenkin Suomessa puuttuneet. Selontekoa erityisesti robottiautojen merkityksest\xc3\xa4 ja mahdollisuuksista ei ole teetetty tai k\xc3\xa4sitelty eduskunnassa.\n_START_SECTION_\nTekniikka\n_START_PARAGRAPH_\nRobottiautojen tekniikka koostuu useista toisaan tukevista teknisist\xc3\xa4 ratkaisuista. Robottiautojen kehitt\xc3\xa4jien suunnitelmat poikkeavat kuitenkin toisistaan. Osa kehitt\xc3\xa4jist\xc3\xa4 suunnittelee autoja, jotka pystyv\xc3\xa4t toimimaan t\xc3\xa4ysin itsen\xc3\xa4isesti ja toisistaan riippumatta. Osalla puolestaan on suunnitelmissa hiihtohissi\xc3\xa4 muistuttavia keskusohjattuja j\xc3\xa4rjestelmi\xc3\xa4._NEWLINE_T\xc3\xa4ysin autonomisista autoista esimerkiksi Googlen autossa t\xc3\xa4rkein anturi on katolle sijoitettu py\xc3\xb6riv\xc3\xa4 lidar-anturi, joka muodosta 360 asteen kuvan ymp\xc3\xa4rist\xc3\xb6st\xc3\xa4 mittaamalla l\xc3\xa4hetettyjen laser-pulssien heijastuksia. Lis\xc3\xa4ksi voidaan k\xc3\xa4ytt\xc3\xa4\xc3\xa4 esimerkiksi videokameraa havaitsemaan liikennevaloja ja nopeasti liikkuvia kohteita kuten py\xc3\xb6r\xc3\xa4ilij\xc3\xb6it\xc3\xa4. Tutka-antureiden avulla auto voi seurata muuta liikennett\xc3\xa4. GPS-paikannusta yhdist\xc3\xa4m\xc3\xa4ll\xc3\xa4 erilaisiin liikkeentunnistusteknologioihin auto voi m\xc3\xa4\xc3\xa4ritt\xc3\xa4\xc3\xa4 oman sijaintinsa hyvin tarkasti ja k\xc3\xa4ytt\xc3\xa4\xc3\xa4 tietokannassa olevia kyseiseen paikkaan liittyvi\xc3\xa4 tietoja liikennemerkeist\xc3\xa4 ja tiemerkinn\xc3\xb6ist\xc3\xa4 apuna ohjausp\xc3\xa4\xc3\xa4t\xc3\xb6ksiss\xc3\xa4\xc3\xa4n._NEWLINE_Volvo puolestaan suunnittelee j\xc3\xa4rjestelm\xc3\xa4\xc3\xa4, jossa autot kulkisivat jonoissa, jonka ensimm\xc3\xa4inen auto olisi esimerkiksi ammattukuljettajan ohjaama kuorma-auto. Muut autot voisivat liitty\xc3\xa4 t\xc3\xa4m\xc3\xa4n auton per\xc3\xa4\xc3\xa4n muodostuvaan jonoon, jonka j\xc3\xa4lkeen j\xc3\xa4lkeen auto seuraisi jonoa autonomisesti ilman, ett\xc3\xa4 kuljettajan tarvitsee sit\xc3\xa4 ohjata._NEWLINE_Nykyteknologia asettaa rajoituksia autonomisille ajoneuvoille yleisess\xc3\xa4 liikenteess\xc3\xa4. Esimerkiksi risteyksest\xc3\xa4 vasemmalle k\xc3\xa4\xc3\xa4ntyminen turvallisesti nopeasti liikkuvan liikenteen sekaan on todella haastavaa ottaen huomioon olemassa olevien sensoreiden mittaustarkkuuden ja mittauset\xc3\xa4isyyden. Ihminen tekee nopeita p\xc3\xa4\xc3\xa4t\xc3\xb6ksi\xc3\xa4 intuitiivisesti, mik\xc3\xa4 on kone\xc3\xa4lylle vaikeaa._NEWLINE_Arizonalaisessa kaivoksessa Komatsu on kokeillut itseajavia raskaita ajoneuvoja, jotka k\xc3\xa4ytt\xc3\xa4v\xc3\xa4t yksityist\xc3\xa4 4G LTE -verkkoa._NEWLINE_Robottiautoa pystyt\xc3\xa4\xc3\xa4n et\xc3\xa4ohjaamaan 5G-yhteyden avulla. Teknologiaa ovat kehitt\xc3\xa4neet Ericsson, Telia ja Einride.\n_START_SECTION_\nLiikennekuolemien v\xc3\xa4hentyminen\n_START_PARAGRAPH_\nJos vuonna 2025 liikenteess\xc3\xa4 olevista autoista 10\xe2\x80\x9320 prosenttia on robottiautoja, se voi s\xc3\xa4\xc3\xa4st\xc3\xa4\xc3\xa4 30 000 \xe2\x80\x93 140 000 henke\xc3\xa4 vuodessa. Tutkijoiden mukaan vuoteen 2050 menness\xc3\xa4 robottiautot voivat pienent\xc3\xa4\xc3\xa4 liikennekuolemia 90 prosentilla.\n_START_SECTION_\nKolareilta v\xc3\xa4lttyminen\n_START_PARAGRAPH_\nMcKinsey & Companyn Bertoncello ja Wee arvioivat ett\xc3\xa4 kolareiden v\xc3\xa4hentyminen voi tuoda 190 miljardin dollarin vuosittaiset s\xc3\xa4\xc3\xa4st\xc3\xb6t terveydenhoitomenoihin jotka liittyv\xc3\xa4t liikenneonnettomuuksiin. Yhdysvalloissa autokolarit liittyv\xc3\xa4t 35 prosenttiin yksityisoikeuteen kuuluvista oikeudenk\xc3\xa4ynneist\xc3\xa4, joita ei sitten en\xc3\xa4\xc3\xa4 tarvitse k\xc3\xa4yd\xc3\xa4 samassa m\xc3\xa4\xc3\xa4rin. Frost & Sullivanin mukaan vuonna 2030 tapahtuu robottiautojen ansiosta 14 prosenttia v\xc3\xa4hemm\xc3\xa4n kolareita, mik\xc3\xa4 pienent\xc3\xa4\xc3\xa4 autojen korjaustarvetta. Vuonna 2010 Yhdysvalloissa kolareissa vahingoittui 24 miljoonaa ajoneuvoa, mik\xc3\xa4 vastasi 78 miljardin dollarin menetyst\xc3\xa4.\n_START_SECTION_\nPolttoaineen s\xc3\xa4\xc3\xa4styminen ja hiilidioksidip\xc3\xa4\xc3\xa4st\xc3\xb6t\n_START_PARAGRAPH_\nPolttoaineenkulutus leikkaantuu 15\xe2\x80\x9320 prosenttia ja hiilidioksidip\xc3\xa4\xc3\xa4st\xc3\xb6t voivat pienenty\xc3\xa4 300 miljoonalla tonnilla.\n_START_SECTION_\nLiikkuvuutta rajoitteisille ihmisryhmille\n_START_PARAGRAPH_\nVanhuksille, vammaisille ja ihmisille, joilla ei ole ajokorttia mukaan lukien lapset.\n_START_SECTION_\nEdullisempia kuljetuksia\n_START_PARAGRAPH_\nHenkil\xc3\xb6matkat itseajavilla autoilla ovat 25\xe2\x80\x9340 prosenttia edullisempia, koska niiss\xc3\xa4 ei ole kuljettajaa eik\xc3\xa4 siten kuljettajan palkkakulua.\n_START_SECTION_\nYhteisk\xc3\xa4ytt\xc3\xb6autojen suosion kasvu ja autojen lukum\xc3\xa4\xc3\xa4r\xc3\xa4\n_START_PARAGRAPH_\nRobottiautojen yleistymiseen liittyy yhteisk\xc3\xa4ytt\xc3\xb6autojen suosion kasvu. T\xc3\xa4m\xc3\xa4 liittyy siihen, ett\xc3\xa4 autot ovat 95 prosenttia ajasta pys\xc3\xa4k\xc3\xb6ityin\xc3\xa4 eiv\xc3\xa4tk\xc3\xa4 ajossa. Autojen k\xc3\xa4ytt\xc3\xb6astetta on siis mahdollista nostaa tekem\xc3\xa4ll\xc3\xa4 liikkuvuudesta palvelu. Toisaalta t\xc3\xa4m\xc3\xa4 tarkoittaa sit\xc3\xa4, ett\xc3\xa4 uusia autoja ei en\xc3\xa4\xc3\xa4 myyd\xc3\xa4 yht\xc3\xa4 paljon ja autokanta pienenee. Autokannan pienentymisell\xc3\xa4 on puolestaan vaikutuksia liikennem\xc3\xa4\xc3\xa4riin, sill\xc3\xa4 suuri osa kaupungin kaduilla ajavista kiert\xc3\xa4\xc3\xa4 kortteleita etsien pys\xc3\xa4k\xc3\xb6intipaikkaa sek\xc3\xa4 pienentynyt pys\xc3\xa4k\xc3\xb6intitarve mahdollistaa pys\xc3\xa4k\xc3\xb6intialueiden muuttamisen esimerkiksi puistoiksi._NEWLINE_PriceWaterhouseCoopersin ennustuksen mukaan autojen lukum\xc3\xa4\xc3\xa4r\xc3\xa4 Euroopassa tulee laskemaan noin 280 miljoonasta autosta 200 miljoonaan autoon vuonna 2030.'